En mand på 49 år og en kvinde på 29 år er døde efter en brand i Mariager søndag morgen.

Opdateret: Tidligt søndag morgen udbrød der brand i et hus på adressen Fuglsang 1 i Mariager - en brand, der nu har kostet en 49-årig mand og en 29-årige kvinde livet. I bygningen befandt der sig tre beboere, en 69-årig kvinde, hendes 49-årige søn og dennes 29-årige samlever. - Den 69-årige kvindelige beboer reddede sig selv ud af bygningen og blev i ambulance kørt til sygehuset for observation for røgforgiftning, siger vagtchef ved Nordjyllands Politi, Bent Højgaard. Men de to gæster på 49 og 29 år måtte reddes ud af bygningen af brandvæsnet. Først meddelte politiet, at de begge var i livsfare, men klokken 09.05 lød meldingen imidlertid, at den 49-årige søn var død som følge af sine skader fra branden. Klokken 12.22 meddelte politiet, at den 29-årige kvinde også var afgået ved døden som følge af de skader, hun pådrog sig ved branden. Det er endnu for tidligt at sige noget om årsagen til branden, men Bent Højgaard slår fast, at branden ikke var påsat. De pårørende er underrettet.